Source: https://www.justice.gov.sk/Stranky/Registre/Dalsie-uzitocne-zoznamy-a-registre/RPVS/FAQ.aspx
Timestamp: 2019-03-25 11:41:11+00:00

Document:
Ministerstvo spravodlivosti Slovenskej republiky nepodáva právne záväzný výklad zákonov a iných všeobecne záväzných právnych predpisov. Rovnako nie je oprávnené vydávať metodické usmernenia k aplikácii zákona č. 315/2016 Z. z. o registri partnerov verejného sektora a o zmene a doplnení niektorých zákonov.
Ak v zozname nenájdete, čo ste hľadali, Vaše otázky môžete adresovať aj na e-mailovú adresu rpvs@justice.sk.
Ktorá právna úprava sa vzťahuje na Register partnerov verejného sektora?
Problematika registra partnerov verejného sektora je regulovaná niekoľkými predpismi. V prvom rade ide o samotný zákon o registri partnerov verejného sektora a jeho vykonávacie predpisy. Ďalej ide o predpisy, ktorých pojmový aparát alebo inštitúty zákon využíva. Poslednou skupinou sú predpisy regulujúce prístup k verejným zdrojom vrátane niektorých licencií.
Zákon č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len "zákon")
Vyhláška Ministerstva spravodlivosti Slovenskej republiky č. 328/2016 Z. z. ktorou sa ustanovujú vzory podaní do registra partnerov verejného sektora
Zákon č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu a o zmene a doplnení niektorých zákonov v znení neskorších predpisov (ďalej len "zákon č. 297/2008 Z. z.")
Zákon Slovenskej národnej rady č. 372/1990 Zb. o priestupkoch v znení neskorších predpisov
Dotknuté predpisy upravujúce prístup k verejným zdrojom
Zákon č. 343/2015 Z. z. o verejnom obstarávaní a o zmene a doplnení niektorých zákonov v znení zákona v znení neskorších predpisov (ďalej len "zákon o verejnom obstarávaní")
Zákon Slovenskej národnej rady č. 138/1991 Zb. o majetku obcí v znení neskorších predpisov
Zákon č. 446/2001 Z. z. o majetku vyšších územných celkov v znení neskorších predpisov
Zákon č. 527/2002 Z. z. o dobrovoľných dražbách a o doplnení zákona Slovenskej národnej rady č. 323/1992 Zb. o notároch a notárskej činnosti (Notársky poriadok) v znení neskorších predpisov v znení neskorších predpisov
Zákon č. 176/2004 Z. z. o nakladaní s majetkom verejnoprávnych inštitúcií neskorších predpisov
Zákon č. 561/2007 Z. z. o investičnej pomoci a o zmene a doplnení niektorých zákonov v znení neskorších predpisov
Zákon č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov
Zákon Slovenskej národnej rady č. 51/1988 Zb. o banskej činnosti, výbušninách a o štátnej banskej správe v znení neskorších predpisov
Zákon č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov
Za akých podmienok vzniká subjektu povinnosť zápisu do RPVS?
Zákon sa vzťahuje na široký okruh právnych vzťahov. Pre zodpovedanie otázky, či konkrétny subjekt má povinnosť zapísať sa do RPVS, je potrebné posúdiť, či sú splnené 4 všeobecné podmienky:
1. Subjekt je fyzickou alebo právnickou osobou (podnikateľom aj nepodnikateľom), ktorá spĺňa niektorú z definícií partnera verejného sektora podľa § 2 ods. 1 písm. a) zákona (teda prijíma z verejných zdrojov plnenia – či už vo forme finančných prostriedkov, alebo majetku; uzatvára s verejným obstarávateľom zmluvu podľa zákona o verejnom obstarávaní; nadobúda pohľadávku od štátu; prípadne uzatvára zmluvu so zdravotnou poisťovňou (pozri aj časť „Kto je partner verejného sektora ?“),
2. Uvedené plnenia prijíma na základe zmluvy či iného právneho úkonu (pozri časť „Zmluva na účely zákona“),
3. Plnenia prekračujú zákonom ustanovené limity (pozri časť „Finančné limity“),
4. Nie je vylúčený z pôsobnosti zákona (pozri časť „Na koho sa zákon nevzťahuje“).
Za partnera verejného sektora sa považujú tiež držitelia tzv. verejných licencií. V súčasnosti ide o zdravotné poisťovne, poskytovateľov zdravotnej starostlivosti, držiteľov banského oprávnenia, zhotoviteľa geologických prác, osobu poverenú správcom výberu mýta, osobu poverenú správcom výberu úhrady diaľničnej známky.
Tieto subjekty sa zapisujú do registra bez ohľadu na splnenie podmienok uvedených v bode 2-4, s výnimkou poskytovateľov zdravotnej starostlivosti. Poskytovatelia zdravotnej starostlivosti vzhľadom na § 2 ods. 2 zákona musia pre zápis spĺňať tiež podmienku naplnenia finančných limitov.
Ako je možné zapísať sa do RPVS?
Do registra partnerov verejného sektora je možné zapísať sa len prostredníctvom oprávnenej osoby. Sám partner verejného sektora nemôže podať návrh na zápis, takýto návrh by bol registrujúcim orgánom odmietnutý. Ak subjekt spĺňa uvedené podmienky a teda má povinnosť zápisu do RPVS, musí si na tento účel zabezpečiť oprávnenú osobu, ktorou je v zmysle zákona len advokát, notár, banka, pobočka zahraničnej banky, audítor či daňový poradca so sídlom alebo miestom podnikania na území Slovenskej republiky. S takouto osobou následne partner verejného sektora uzavrie písomnú dohodu o plnení povinností oprávnenej osoby pre partnera verejného sektora, na základe ktorej oprávnená osoba vykonáva činnosť pre partnera verejného sektora. Oprávnená osoba následne podá návrh na zápis partnera verejného sektora a to prostredníctvom elektronických služieb prístupných na webe Ministerstva spravodlivosti SR. Zároveň k návrhu prikladá aj zákonom vyžadované dokumenty, ktoré zároveň aj vypracúva. (pozri časť „Aké sú povinné prílohy návrhu na zápis?“). Oprávnená osoba je zároveň i jedinou aktívne legitimovanou na vykonávanie ostatných úkonov v rámci RPVS (zmena zapísaných údajov, výmaz, či overenie identifikácie konečného užívateľa výhod). Partner verejného sektora je zo zákona povinný poskytnúť svojej oprávnenej osoby súčinnosť.
Ako je upravený vzťah medzi RPVS a registrom konečných užívateľov výhod vedeným Úradom pre verejné obstarávanie?
RPVS dňom účinnosti zákona (t.j. 1.2.2017) nahradil register konečných užívateľov výhod (register KÚV) vedený Úradom pre verejné obstarávanie (ÚVO)
V súčasnosti sa už do registra KÚV nemožno zapísať. Zároveň všetky subjekty, ktoré boli pred dňom účinnosti zákona zapísané v registri KÚV, boli automaticky dňom účinnosti zákona zapísané do RPVS. Tieto subjekty sa teda v súčasnosti považujú za partnerov verejného sektora. Zákon im zároveň ukladá povinnosť zabezpečiť tzv. „preregistráciu“ a to najneskôr do 31.7.2017. K tomuto pozri časť „Prechodné ustanovenia“.
Na rozdiel od registra KÚV sa RPVS vzťahuje nielen na vzťahy vznikajúce v režime verejného obstarávania, ale jeho pôsobnosť sa týka širokého okruhu transakcií medzi štátom (resp. verejným sektorom a fyzickými a právnickými osobami, ktoré neprebiehajú len prostredníctvom verejných obstarávaní, ale ide aj napr. o poskytovanie prostriedkov z európskych fondov, poskytovanie dotácií či inej štátnej pomoci, uzatváranie kúpnych, nájomných alebo iných zmlúv, rovnako ako aj na postúpené pohľadávky štátu a pod. (k tomu pozri časť „Rozsah záväznosti“).
Ďalším rozdielom oproti registru KÚV je, že RPVS sa neuspokojuje len s čestnými vyhláseniami o tom kto je konečným užívateľom výhod, ale nastavuje omnoho prísnejší režim (vrátane sankcií) a to taký, že zisťovanie kto je konečným užívateľom výhod prostredníctvom rozkrytia vlastníckej či riadiacej štruktúry, je povinnosťou oprávnenej osoby, ktorá je povinná konať s odbornou starostlivosťou. Ak sa preukáže, že zapísané údaje o konečnom užívateľovi výhod nie sú úplné alebo pravdivé, hrozia sankcie tak oprávnenej osobe ako aj partnerovi verejného sektora a jeho štatutárnym orgánom.
RPVS pritom neostáva len pri prvotnej identifikácii konečného užívateľa výhod, ale povinnosť overovať, či nedošlo k jeho zmene počas trvania vzťahu s verejným sektorom má oprávnená osoba vždy, keď dôjde k tzv. verifikačným udalostiam uvedeným v zákone - pozri časť „Pravidelné overovanie identifikácie KÚV.“
RPVS zároveň obsahuje aj iný rozsah zapisovaných údajov ako register KÚV. V prvom rade pribúda povinnosť zapísať údaje o oprávnenej osobe (ktorá vzhľadom na predtým uvedené v pôvodnom registri KÚV nevystupovala), ako aj údaje o konečných užívateľoch výhod – pri týchto sa do RPVS - na rozdiel od registra KÚV - zapisuje aj dátum narodenia. Uvedené údaje je preto oprávnená osoba povinná doplniť v rámci tzv. preregistrácie v rámci prechodného obdobia.
Zároveň register partnerov verejného sektora nenahrádza register hospodárskych subjektov podľa zákona o verejnom obstarávaní, zápis v tomto registri nepodmieňuje zápis v registri partnerov verejného sektora.
Komu je register partnerov verejného sektora určený?
RPVS je určený partnerom verejného sektora, ktorí prijímajú verejné zdroje, ak sú zapísaní v registri, samotnému verejnému sektoru, ktorý pred distribúciou verejných zdrojov overuje zápis v registri, a zároveň je určený verejnosti, ktorá prostredníctvom registra môže sledovať alebo kontrolovať distribúciu verejných zdrojov. Popri zverejňovaní zmlúv, objednávok a faktúr sa tak vytvára ďalší verejne dostupný register týkajúci sa finančných tokov za účasti štátu. RPVS je určený aj orgánom vykonávajúcim pôsobnosť podľa zákona o ochrane pred legalizáciou príjmov z trestnej činnosti a o ochrane pred financovaním terorizmu.
Ako je v zákone o RPVS upravená materiálna publicita údajov zapísaných v registri?
Koľko „stojí“ zápis do RPVS?
Samotné registračné konanie je bezplatné. Treba však rátať s nákladmi, ktoré budú zmluvnou odmenou pre oprávnenú osobu za to, že vykoná zápis do RPVS, prípadne ďalšie následné úkony, najmä overenie identifikácie konečného užívateľa výhod, či zmenu zapísaných údajov. Samotná odmena oprávnených osôb v súčasnosti v právnych predpisoch nie je regulovaná a jej výška je ponechaná na samotné oprávnené osoby a ich dohodu s partnermi verejného sektora. Samozrejme, odmena, ktorú bude oprávnená osoba vyžadovať za vykonanie činnosti, bude závisieť najmä od zložitosti vlastníckej štruktúry partnera verejného sektora. Je zrejmé, že iný rozsah zisťovania vynaloží oprávnená osoba v prípade, ak partner verejného sektora bude živnostník, a iný rozsah, ak pôjde o spoločnosť so zložitou holdingovou štruktúrou. Tomu by mali zodpovedať aj cenové relácie spojené s činnosťou oprávnenej osoby.
Ako dlho musí byť partner verejného sektora zapísaný v RPVS?
Zákon hovorí o tom, že subjekt musí byť v RPVS zapísaný počas trvania zmluvného vzťahu. Keďže z definície zmluvy uvedenej v zákone vyplýva, že zmluvou je len taká zmluva, z ktorej vyplýva právo na plnenie, povinnosť byť zapísaný sa viaže na časové obdobie, počas ktorého je takáto zmluva na účely zákona „aktívna“. Teda vtedy, keď zmluva predpokladá medzi zmluvnými stranami poskytnutie určitého plnenia. Okamih možného výmazu z registra zodpovedá momentu zániku záväzku splnením. Napriek tomu, že v praxi sa vyskytujú prípady, kedy po poskytnutom plnení v zmluve ukladá ešte po určitý čas plnenie tzv. notifikačných povinností, táto skutočnosť už nezakladá povinnosť zápisu v RPVS.
Ktorým okamihom vzniká povinnosť zapísať sa do RPVS?
Povinnosť zápisu do registra sa v prípade zmluvných vzťahov viaže na moment pred uzavretím zmluvy. Uvedené vyplýva napr. z ustanovenia § 42b zákona č. 372/1990 Zb. o priestupkoch v znení neskorších predpisov, ktorý hovorí, že subjekt verejného sektora nemôže uzavrieť zmluvu s tým, kto nie je zapísaný v RPVS a má túto povinnosť. Zároveň pred týmto uzavretím zmluvy vzniká verejnému sektoru povinnosť „overiť“, či subjekt povinnosť zápisu do registra splnil.
Pokiaľ plnenie plynie priamo na základe rozhodnutia štátneho orgánu, povinnosť zápisu vzniká pred vydaním tohto rozhodnutia.
Osobitne treba pristupovať k okamihu zápisu do RPVS v prípadoch držiteľov tzv. verejných licencií (napr. povolenie na činnosť zdravotnej poisťovne, banské oprávnenie atď.). V týchto prípadoch je zápis do RPVS podmienkou vydania licencie, a teda zápis sa musí vykonať ešte pred udelením licencie. Ak sa tak neudeje, licenciu nemožno vydať.
Akých transakcií, verejných zdrojov, či majetku sa RPVS týka?
Na rozdiel od doterajšej úpravy prekračuje zákon rámec verejného obstarávania a pokrýva nakladanie so širším spektrom verejných zdrojov, a nie len s tými vo verejnom obstarávaní. Zákon sa netýka len finančných prostriedkov a nakladaním s nimi, ale pokrýva majetok verejného sektora vo všeobecnosti. Zákon sa týka aj udeľovania niektorých verejných licencií. Z tohto pohľadu možno zhrnúť zamerania zákona takto:
1.Peňažné prostriedky
a) z verejných rozpočtov (štátny rozpočet, rozpočet štátnych účelových fondov, rozpočet verejnoprávnej inštitúcie, rozpočet obce, rozpočet vyššieho územného celku),
b) z európskych štrukturálnych a investičných fondov,
c) od právnickej osoby
a. zriadenej zákonom,
b. ktorá je úplne alebo z väčšej časti financovaná štátom, obcou, vyšším územným celkom alebo právnickou osobou zriadenou zákonom,
c. ktorá je kontrolovaná štátom, obcou, vyšším územným celkom alebo právnickou osobou zriadenou zákonom
d. v ktorej štát, obec, vyšší územný celok alebo právnická osoba zriadená zákonom vymenúva alebo volí viac ako polovicu členov jej riadiaceho orgánu alebo kontrolného orgánu,
d) z verejného zdravotného poistenia,
e) v rámci štátnej alebo investičnej pomoci,
2. Verejné obstarávanie,
3. Niektoré verejné licencie,
4. Postúpené pohľadávky voči verejnému sektoru,
5. Subdodávatelia partnerov verejného sektora.
Pri posudzovaní záväznosti zákona sa berú do úvahy tzv. finančné limity. To znamená, že na to, aby sa fyzická osoba alebo právnická osoba považovala za partnera verejného sektora nestačí, aby spĺňala pojmové znaky definície PVS, ale zároveň musí byť splnená podmienka finančného limitu, a to tam, kde sa nakladá s peňažnými prostriedkami.
Na tomto mieste je potrebné upozorniť na to, že zákon pripúšťa niektoré výnimky. K tomu pozri časť „Na koho sa zákon nevzťahuje?“.
Na koho sa zákon nevzťahuje?
Vzhľadom na finančné limity nie je partnerom verejného sektora tá osoba, ktorá prijíma od štátu plnenia nepresahujúce tieto finančné limity, a teda na takéto osoby sa zákon nevzťahuje (pozri časť „Finančné limity“).
Partnerom verejného sektora taktiež nie je subjekt verejnej správy, teda samotný verejný sektor.Pri určovaní, kto je subjektom verejnej správy treba vychádzať z ustanovenia § 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov. Register subjektov verejnej správy vedie Štatistický úrad Slovenskej republiky a je zverejnený na jeho webovom sídle. Uvedená výnimka pre subjekty verejnej správy však neplatí v prípade, ak ide o poskytovateľa zdravotnej starostlivosti, ktorý je subjektom verejnej správy a zároveň partnerom verejného sektora podľa § 2 ods. 1 písm. a) bod 4 zákona. V prípade tohto „dvojakého“ postavenia je potrebné nazerať na tento subjekt primárne ako na poskytovateľa zdravotnej starostlivosti, a tento subjekt bude mať preto povinnosť zápisu do registra partnerov verejného sektora, hoci je zároveň subjektom verejnej správy.
Ďalej bez ohľadu na finančné limity partnerom verejného sektora nie je:
1. Osoba, ktorá prevažne pôsobí v neziskovom sektore; kto je takouto osobou treba posudzovať vždy s ohľadom na „neziskový charakter“ subjektu, ktorým sa rozumie činnosť v podobe zabezpečovania verejnoprospešných aktivít alebo služieb, prípadne zabezpečovanie potrieb svojich členov, pričom i účel založenia týchto subjektov bol iný ako na „dosahovanie zisku“. Právny poriadok Slovenskej republiky explicitne nevymedzuje, ktoré subjekty možno radiť medzi subjekty pôsobiace prevažne v neziskovom sektore, no najčastejšie sa sem radia najmä neziskové organizácie poskytujúce všeobecne prospešné služby, občianske združenia, nadácie a neinvestičné fondy, rovnako tak cirkevné organizácie, či školy a školské zariadenia. Výnimka vo vzťahu k subjektom pôsobiacim v neziskovom sektore neplatí absolútne. Povinnosť zápisu do RPVS tieto osoby budú mať v prípade ak dodávajú tovary alebo služby podľa zmluvy, rámcovej dohody alebo koncesnej zmluvy podľa zákona o verejnom obstarávaní s cieľom dosiahnuť zisk alebo nadobúdajú majetok, práva k majetku alebo iné majetkové práva, ktorých všeobecná hodnota úhrnne prevyšuje sumu 100 000 eur – v takomto prípade je aj subjekt neziskového sektora partnerom verejného sektora.
2. Banka a pobočka zahraničnej banky, ak prijíma finančné prostriedky zo štátneho rozpočtu, z rozpočtu štátneho fondu, z rozpočtu verejnoprávnej inštitúcie, z rozpočtu obce, z rozpočtu vyššieho územného celku, od právnickej osoby zriadenej zákonom, od právnickej osoby, ktorá je úplne alebo z väčšej časti financovaná štátom, obcou, vyšším územným celkom alebo právnickou osobou zriadenou zákonom, ktorá je kontrolovaná štátom, obcou, vyšším územným celkom alebo právnickou osobou zriadenou zákonom alebo v ktorej štát, obec, vyšší územný celok alebo právnická osoba zriadená zákonom vymenúva alebo volí viac ako polovicu členov jej riadiaceho orgánu alebo kontrolného orgánu, alebo od zdravotnej poisťovne na účely splnenia záväzku z úveru alebo pôžičky.
4. Iný štát a jeho orgány; túto výnimku požíva aj subjekt, ktorý tvorí súčasť „zahraničného“ verejného sektora (napr. zahraničné štátne obchodné spoločnosti),
5. Medzinárodná organizácia zriadená na základe medzinárodného práva verejného a jej orgány (napr. EÚ a jej orgány, NATO, OSN a pod.).
Ako zákon upravuje nepovinný zápis do registra?
Pri partneroch verejného sektora ide o povinný zápis do registra. Zákon však umožňuje dobrovoľné zápisy fyzických osôb a právnických osôb, ktoré nie sú partnermi verejného sektora. Platformu rozkrývania konečných užívateľov výhod v registri partnerov verejného sektora tak môžu využívať aj iné subjekty ako partneri verejného sektora, napríklad obchodní partneri pre svoje obchodné vzťahy.
Napriek tomu, že ide o nepovinný zápis, z procesného hľadiska sa uplatňujú rovnaké pravidlá konania a preukazovania konečného užívateľa výhod. Aj tento zápis vyžaduje konanie prostredníctvom oprávnenej osoby.
Na dobrovoľne zapísané osoby sa však nevzťahujú ustanovenia o sankčných mechanizmoch. Otázku sankčných mechanizmov je v tomto prípade potrebné riešiť v rámci B2B vzťahu, t.j. v rámci zmluvného vzťahu obchodných partnerov.
Kto je partner verejného sektora (PVS)?
1.Ktorá je prijímateľom finančných prostriedkov (i) zo štátneho rozpočtu, z rozpočtu štátneho účelového fondu, z rozpočtu verejnoprávnej inštitúcie, z rozpočtu obce, z rozpočtu vyššieho územného celku, z európskych štrukturálnych a investičných fondov, (ii) od právnickej osoby zriadenej zákonom, od právnickej osoby, ktorá je úplne alebo z väčšej časti financovaná štátom, obcou, vyšším územným celkom alebo právnickou osobou zriadenou zákonom, ktorá je kontrolovaná štátom, obcou, vyšším územným celkom alebo právnickou osobou zriadenou zákonom alebo v ktorej štát, obec, vyšší územný celok alebo právnická osoba zriadená zákonom vymenúva alebo volí viac ako polovicu členov jej riadiaceho orgánu alebo kontrolného orgánu, (iii) od zdravotnej poisťovne alebo (iv) prijíma štátnu pomoc alebo investičnú pomoc,
2.Ktorá je prijímateľom plnenia, ktorého predmetom je majetok, práva k majetku alebo iné majetkové práva štátu, verejnoprávnej inštitúcie, obce, vyššieho územného celku, právnickej osoby zriadenej zákonom alebo od právnickej osoby, ktorá je úplne alebo z väčšej časti financovaná štátom, obcou, vyšším územným celkom alebo právnickou osobou zriadenou zákonom, ktorá je kontrolovaná štátom, obcou, vyšším územným celkom alebo právnickou osobou zriadenou zákonom alebo v ktorej štát, obec, vyšší územný celok alebo právnická osoba zriadená zákonom vymenúva alebo volí viac ako polovicu členov jej riadiaceho orgánu alebo kontrolného orgánu, alebo od zdravotnej poisťovne,
3.Ktorá uzatvára zmluvu, rámcovú dohodu alebo koncesnú zmluvu podľa zákona o verejnom obstarávaní,
4.Ktorá je poskytovateľom zdravotnej starostlivosti, ktorý má so zdravotnou poisťovňou uzavretú zmluvu o poskytovaní zdravotnej starostlivosti,
5.Ktorá sa povinne zapisuje do registra podľa osobitného predpisu (v súčasnosti ide o zdravotné poisťovne, držiteľov banského oprávnenia, zhotoviteľ geologických prác, osoba poverená správcom výberu mýta, osoba poverená správcom výberu úhrady diaľničnej známky,
6.Na ktorú bola postúpená alebo inak nadobudla pohľadávku voči štátu, štátnemu fondu, verejnoprávnej inštitúcii, obci, vyššiemu územnému celku alebo právnickej osobe zriadenej zákonom,
7.Ktorá priamo alebo prostredníctvom ďalších osôb dodáva osobám podľa prvého až piateho bodu tovary alebo služby alebo nadobúda od nich majetok, práva k majetku alebo iné majetkové práva a súčasne vie alebo má vedieť, že ňou poskytované plnenia alebo nadobúdaný majetok, práva k majetku alebo iné majetkové práva súvisia so zmluvou podľa písmena d), t.j. subdodávateľ.
Samozrejme - na to, aby bol subjekt považovaný za PVS musí splniť ešte ďalšie podmienky (pozri časť „Za akých podmienok vzniká subjektu povinnosť zápisu do RPVS ?“).
Partner verejného sektora je povinný zapísať sa do registra. Úplný a pravdivý zápis údajov do registra je podmienkou prístupu k verejným zdrojom.
Vzťahuje sa RPVS aj na zahraničné právnické osoby?
Osobná pôsobnosť zákona sa vzťahuje aj na zahraničné fyzické a právnické osoby, pokiaľ spĺňajú definičné kritériá partnera verejného sektora a prijímajú plnenia od štátu nad zákonom určený limit. Ak ide o právnickú osobu, ktorá na území Slovenskej republiky podniká prostredníctvom organizačnej zložky, do registra sa zapisuje zahraničná právnická osoba. Organizačná zložka nemá právnu subjektivitu a nemôže byť partnerom verejného sektora.
Zahraničné osoby majú rovnako povinnosť zabezpečiť si na účely zápisu oprávnenú osobu a uzavrieť s ňou dohodu o plnení povinnosti oprávnenej osoby pre partnera verejného sektora (pozri časť „Oprávnená osoba“).
Ako je definovaná zmluva na účely zákona?
Zmluvou, ktorej definícia je uvedená v § 2 ods. 1 písm. d), sa na účely zákona rozumie jednak zmluva ako dvojstranný právny úkon, ale v zmysle dôvodovej správy aj iný právny úkon, na základe ktorého dochádza k poskytovaniu finančných, či iných plnení od verejného sektora. Rovnako sa zmluvou rozumie i zmluva uzatváraná v režime zákona o verejnom obstarávaní. Iným právnym úkonom možno rozumieť napr. príklep na dražbe, ktorým (po zaplatení kúpnej ceny) nadobúda vydražiteľ vlastnícke právo k predmetu dražby. Iným právnym úkonom je tiež rozhodnutie správneho orgánu či iný individuálny správny akt (napr. rozhodnutie o priznaní dotácie). Iným právnym úkonom však nemožno rozumieť rozhodnutie súdu (napr. o priznaní náhrady škody) či zmluvu alebo rozhodnutie v zmysle reštitučných predpisov, ani napr. rozhodnutie o náhrade poskytovanej štátom za vyvlastnený majetok. Dôvodom je, že na takéto plnenia vzniká nárok priamo zo zákona, rozhodnutie alebo zmluva je považovaná už len za deklaratórny právny akt.
Za novú zmluvu sa pritom vždy považuje aj dodatok k pôvodne uzavretej zmluve. Aj v tomto dodatku je potrebné riešiť otázku finančných limitov.
Zmluvou nie je zmluva alebo iný právny úkon, ktorého účastníkom je Agentúra pre riadenie dlhu a likvidity, ak v mene Ministerstva financií Slovenskej republiky alebo Štátnej pokladnice vykonáva svoju pôsobnosť podľa osobitného predpisu, alebo ktorého účastníkom je Národná banka Slovenska ak zastupuje Slovenskú republiku v medzinárodných inštitúciách alebo na medzinárodných finančných trhoch, ak robí obchody na finančnom trhu alebo so Slovenskou republikou, alebo ak vykonáva pôsobnosť v devízovej oblasti a zmluva týkajúca sa burzových obchodov podľa osobitného predpisu. Táto časť definície zmluvy bola v zákone doplnená z dôvodu, že splnením povinnosti registrácie zmluvných partnerov uzatvárajúcich zmluvy s vyššie uvedenými subjektmi, by mohlo dôjsť k obmedzeniu činnosti dotknutých štátnych orgánov alebo Národnej banky Slovenska na finančnom a kapitálovom trhu, čo by mohlo mať následne nežiaduci vplyv na samotné fungovanie štátneho hospodárstva. Rovnako k vyňatiu došlo z dôvodu, že samotný trh burzy je regulovaný vlastnými pravidlami a zásadami a nie je vhodné ani účelné riadiť trh prostredníctvom zákonom uvedených povinností.
Aké finančné limity musí spĺňať partner verejného sektora?
Pri posudzovaní partnerov verejného sektora sa berú do úvahy aj finančné limity. To znamená, že na to, aby sa fyzická osoba alebo právnická osoba považovala za partnera verejného sektora nestačí, aby spĺňala definičné kritériá, ale zároveň musí byť splnená podmienka finančného limitu.
Finančné limity sú nastavené nasledovne:
V prípade partnera verejného sektora podľa bodov 1, 3, 4, 6 a 7 ide o limit nad 100.000 eur, ak ide o jednorazové plnenie alebo 250.000 eur v kalendárnom roku, ak ide o opakujúce sa plnenie. Vždy sa berie do úvahy jedna transakcia so štátom, jednotlivé transakcie z viacerých zmlúv sa nesčítavajú.
V prípade partnera verejného sektora, ktorý nadobúda majetok ide o limit nad 100.000 eur.
V prípade, ak vopred zo zmluvy nie je vôbec zrejmé, v akej výške má byť plnenie poskytnuté a teda nie je možné preukázateľne zistiť, či výška poskytnutého plnenia bude nad rámec uvedených finančných limitov, povinnosť zápisu vzniká až v časovom úseku pred poskytnutím toho plnenia, ktorým má dôjsť k prekročeniu uvedených limitov. Uvedená situácia môže vzniknúť najmä pri opakujúcich sa plneniach, kedy bude výška plnenia zo strany štátu závislá od vopred neurčitých či premenných skutočností (napr. od počtu odpracovaných hodín, od počtu výrobkov, od výšky dosiahnutého zisku a pod.). Ak je výška plnenia určená aspoň v rámcovej zmluve a táto presiahne finančné limity, povinnosť zápisu do RPVS je daná.
Posudzujú sa uvedené limity vrátane sumy DPH?
Limity, uvádzané v zákone sa posudzujú vrátane DPH. Ak je napríklad v kúpnej zmluve dohodnutá kúpna cena 90 000 eur + DPH, tak je prekročený limit 100 000 eur, keďže výsledné plnenie prekračuje limit 100 000 eur.
Je potrebné pre posudzovanie hodnoty majetku vyhotovovať znalecký posudok?
Dôvodová správa k zákonu hovorí, že v prípade limitov podľa § 2 ods. 3 sa pri posudzovaní hodnoty majetku vychádza zo všeobecnej hodnoty majetku, t.j. hodnoty určenej podľa vyhlášky Ministerstva spravodlivosti Slovenskej republiky č. 492/2004 Z. z. o stanovení všeobecnej hodnoty majetku v znení neskorších predpisov, avšak zákon nezavádza priamo povinnosť vyhotovovať znalecký posudok. Je zrejmé, že hodnota určená účastníkmi v zmluve by mala zodpovedať hodnote majetku v zmysle uvedenej vyhlášky, avšak pre účely zákona je vždy podstatná hodnota majetku určená v zmluve. V prípade výrazného odlíšenia sa hodnoty majetku od hodnoty, ktorá by bola určená výpočtom (znaleckým posudkom) podľa vyhlášky, však zákon sankciu nepozná. V tomto prípade prichádza do úvahy možné posudzovanie takéhoto právneho úkonu z hľadiska ekvivalencie plnení v súvislosti s ustanoveniami o právnych úkonoch odporujúcich dobrým mravom, resp. o disimulácii právneho úkonu v zmysle Občianskeho zákonníka, čo však nie je predmetom záujmu zákona.
Čo možno považovať za jednorazové a čo za opakujúce sa plnenie?
Pri vymedzení, čo možno považovať za opakujúce sa plnenie, je potrebné vychádzať z teórie občianskeho práva.
Opakujúce plnenie znamená, že povinnosť plniť vzniká v určitých pravidelne sa opakujúcich časových intervaloch, pričom toto opakovanie je dané „charakterom“ zmluvy, resp. plnenia a je založené na určitej pretrvávajúcej skutočnosti. Typickým príkladom opakujúceho plnenia je napr. prenájom na základe uzavretej nájomnej zmluvy.
Od plnenia opakujúceho treba odlíšiť plnenie v splátkach. Splátka na rozdiel napr. o nájomného, je vopred stanovená suma za plnenie, ktorá sa má splatiť a veriteľ s dlžníkom sa dohodne na tom ako sa má splácať. Celková „suma“ plnenia, ktorá bude daná súhrnom splátok je vopred známa. Pri opakujúcom plnení táto „vedomosť“ o celkovej sume plnenia absentuje. Plnenie v splátkach je teda na účely zákona podradené pod jednorazové plnenie.
Takto treba vnímať aj situáciu, keď medzi subjektmi bolo dohodnuté dodanie tovaru vo výške 230 000 eur, pričom zaplatenie kúpnej ceny bolo rozložené do piatich faktúr. V tomto prípade nemožno hovoriť o opakujúcom plnení, ale o plnení jednorazovom, vopred je totiž zrejmá celková suma plnenia.
O opakujúce plnenie nepôjde ani v prípade, ak boli subjektu priznané prostriedky z európskych fondov, pričom čerpanie fondov bolo nastavené do výšky 150 000 eur. Napriek tomu, že prostriedky možno čerpať za jednotlivé zrealizované úkony aj viackrát ročne na základe žiadosti o ich poskytnutie, rovnako nepôjde o opakujúce plnenie a bude daná povinnosť zápisu.
Rovnako od povinnosti zápisu do RPVS nie je subjekt oslobodený v prípade, ak k vyčerpaniu predpokladaného plnenia nad uvedené limity (uvedeného napr. v rámcovej zmluve) reálne nedôjde. Podstatné je, že subjektu vzniká „právo na plnenie“ nad uvedené limity bez ohľadu na to, či tieto prostriedky skutočne subjekt prijme.
Ako posudzovať nájomné zmluvy s ohľadom na finančné limity?
Pri nájomných zmluvách sa vždy posudzuje hodnota „nájomného“ ako odplaty za užívanie predmetu nájmu, a nie hodnota predmetu nájmu. Napriek tomu, že nájomná zmluva je zmluva, ktorej predmetom je užívanie predmetu nájmu, čo možno považovať za právo k majetku, „nájomné“ je plnením peňažným a opakovaným, preto treba pri posudzovaní splnenia finančných limitov aplikovať § 2 ods. 2 zákona.
Pokiaľ má subjekt uzavretú nájomnú zmluvu s ministerstvom na neurčitú dobu, pričom hodnota mesačného nájmu je vo výške 10 000 eur, nepôjde o povinnosť zápisu do registra, pretože po zrátaní jednotlivých nájmov v rámci kalendárneho roka – t.j. 12 x 10 000 € nedošlo k presiahnutiu sumy 250 000 eur, ktorá je v zákone uvedená ako limit pre opakujúce sa plnenia v úhrne v rámci kalendárneho roka.
Pokiaľ ide len o nájom „jednorazový“, samozrejme posudzujeme, či tento nepresiahne sumu 100 000 €.
Čo v prípade, ak má subjekt s verejným sektorom uzavretých viacero zmlúv?
Plnenia z uvedených zmlúv sa nesčítavajú. Finančné limity sa posudzujú vždy s ohľadom na jednotlivú zmluvu samostatne. Pokiaľ má teda subjekt uzavreté tri kúpne zmluvy so štátnou rozpočtovou organizáciou pričom kúpna cena v každej je vo výške 50 000 eur, o povinnosť zápisu do registra nepôjde, pretože žiadna zo súm nepresahuje finančné limity. Rovnako to samozrejme platí aj v prípade viacerých rozhodnutí správneho orgánu, ktorým sa priznávajú viaceré plnenia. Ani tu sa plnenia z jednotlivých rozhodnutí nesčítavajú.
ĎALŠIE PRAKTICKÉ PRÍKLADY k finančným limitom
Osoba má s obcou uzatvorenú zmluvu o dielo, z ktorej má získať odmenu za vykonanie diela vo výške 150.000 eur po odovzdaní diela. Táto osoba je partnerom verejného sektora, keďže jednorazovo prijíma peňažné prostriedky nad 100.000 eur.
Lekáreň (ako poskytovateľ zdravotnej starostlivosti) má so zdravotnou poisťovňou uzavretú zmluvu, v ktorej sa zdravotná poisťovňa zaväzuje poskytnúť plnenie, ktoré je však závislé od počtu predaných liečiv tejto lekárne. V tomto prípade pôjde o opakujúce sa plnenie, pričom celková suma plnenia je závislá od skutočnosti, ktorou je počet predaných liekov a teda nemožno hovoriť o tom, že je vopred známe celkové poskytnuté plnenie.
Obec má s advokátom uzavretú zmluvu o poskytovaní právnych služieb, v ktorej je uvedené, že mu bude mesačne poskytovať odmenu za vykonané právne služby v závislosti od počtu úkonov ktoré advokát pre obec vykoná. Opäť, ako v predchádzajúcom prípade pôjde o opakujúce sa plnenie.
Osoba má s ministerstvom uzatvorenú zmluvu o dotácii vo výške 200.000 eur, pričom v rámci projektu bude realizovať tri projektové aktivity prostredníctvom dvoch subdodávateľov, pričom prvý z nich sa zaväzuje dodať stavebné práce v hodnote 105.000 eur, druhý iné služby v hodnote 20.000 eur. Prijímateľ dotácie je partnerom verejného sektora, keďže jednorazovo prijíma peňažné prostriedky nad 100.000 eur.
Partnerom verejného sektora je aj prvý subdodávateľ, keďže prijíma peňažné plnenie nad finančný limit 100.000 eur.
Základnou povinnosťou PVS je povinnosť byť zapísaný v RPVS, a to počas trvania právneho vzťahu, z ktorého plynú PVS verejné zdroje. Zápisom sa v tomto prípade rozumie zápis v rozsahu podľa § 4. Nesplnenie tejto povinnosti znamená zamedzenie prístupu k verejným zdrojom.
PVS je povinný poskytnúť oprávnenej osobe na účely podľa tohto zákona súčinnosť. Ide najmä o súčinnosť pri overovaní identifikácie konečného užívateľa výhod. Nesplnenie tejto povinnosti môže viesť k situácii, že PVS príde o svoju oprávnenú osobu, ktorá sa nechá vymazať, a teda PVS vo výsledku príde o možnosť čerpať verejné zdroje, keďže nebude mať v registri zapísanú oprávnenú osobu.
Ak dôjde k výmazu oprávnenej osoby na jej návrh, je partner verejného sektora povinný zabezpečiť zápis novej oprávnenej osoby najneskôr do 30 dní od výmazu vrátane overenia identifikácie konečného užívateľa výhod.
Za správnosť údajov zapísaných v registri, identifikáciu konečného užívateľa výhod a overovanie identifikácie konečného užívateľa výhod zodpovedá partner verejného sektora a oprávnená osoba zapísaná v registri (v rozsahu svojej povinnosti konať s odbornou starostlivosťou). Porušenie tejto povinnosti môže viesť k uloženiu pokuty, výmazu z registra, diskvalifikácii štatutárnych orgánov, prípadne aj k vzniku trestnej zodpovednosti.
PVS je povinný v konaní podľa § 12 hodnoverne preukázať, že údaje o konečnom užívateľovi výhod zapísané v registri sú pravdivé a úplné. Neunesenie dôkazného bremena môže viesť k výmazu PVS z registra.
PVS zapísaný v registri KÚV vedenom na Úrade pre verejné obstarávanie je povinný do 31. júla 2017 zabezpečiť overenie identifikácie konečného užívateľa výhod a podanie návrhu na zápis na účely zosúladenia zapísaných údajov s § 4. Nesplnenie tejto povinnosti vedie k výmazu z registra.
Zdravotná poisťovňa, ktorej bolo vydané povolenie podľa predpisov účinných pred 1. februárom 2017, je povinná zapísať sa do registra partnerov verejného sektora najneskôr do 31. júla 2017.
Zhotoviteľ geologických prác podľa § 4 ods. 1 písm. a) zákona č. 569/2007 Z. z. o geologických prácach (geologický zákon) v znení neskorších predpisov je povinný zapísať sa do registra partnerov verejného sektora najneskôr do 31. júla 2017.
Osoba, ktorá vykonáva činnosť podľa § 6 ods. 2 zákona č. 251/2012 Z. z. o energetike a o zmene a doplnení niektorých zákonov v znení neskorších predpisov, je povinná zapísať sa do registra partnerov verejného sektora najneskôr do 31. júla 2017.
Osoba poverená podľa § 12 ods. 2 zákona č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov je povinná zapísať sa do registra partnerov verejného sektora najneskôr do 31. júla 2017.
Osoba poverená podľa § 8 ods. 1 zákona č. 488/2013 Z. z. o diaľničnej známke a o zmene niektorých zákonov je povinná zapísať sa do registra partnerov verejného sektora najneskôr do 31. júla 2017.
Aké povinnosti má partner verejného sektora v prechodnom období?
PVS zapísaný v registri KÚV vedenom na ÚVO je povinný do 31. júla 2017 zabezpečiť overenie identifikácie konečného užívateľa výhod a podanie návrhu na zápis na účely zosúladenia zapísaných údajov s § 4. Nesplnenie tejto povinnosti vedie k výmazu z registra a neplneniu zmluvy zo strany verejného sektora. Na účely splnenia tejto povinnosti si rovnako ako pri prvozápise PVS musí zabezpečiť oprávnenú osobu a uzavrieť s ňou písomnú dohodu o plnení povinnosti oprávnenej osoby pre partnera verejného sektora.
Osoba, ktorá má so štátom k 1. februáru 2017 uzatvorenú zmluvu, z ktorej prijíma plnenia nad zákonom ustanovené limity a ktorá spĺňa definičné kritériá partnera verejného sektora, sa musí zapísať do registra do 31. júla 2017. Nesplnenie tejto povinnosti vedie k neplneniu zmluvy zo strany verejného sektora, prípadne k odstúpeniu od zmluvy.
Držiteľ banského oprávnenia je povinný zapísať sa do registra partnerov verejného sektora najneskôr do 31. júla 2017. Nesplnenie tejto povinnosti má za následok odňatie licencie.
Zdravotná poisťovňa, ktorej bolo vydané povolenie podľa predpisov účinných pred 1. februárom 2017, je povinná zapísať sa do registra partnerov verejného sektora najneskôr do 31. júla 2017. Nesplnenie tejto povinnosti má za následok odňatie licencie.
Zhotoviteľ geologických prác podľa § 4 ods. 1 písm. a) zákona č. 569/2007 Z. z. o geologických prácach (geologický zákon) v znení neskorších predpisov je povinný zapísať sa do registra partnerov verejného sektora najneskôr do 31. júla 2017. Nesplnenie tejto povinnosti má za následok odňatie licencie.
Osoba, ktorá vykonáva činnosť podľa § 6 ods. 2 zákona č. 251/2012 Z. z. o energetike a o zmene a doplnení niektorých zákonov v znení neskorších predpisov, je povinná zapísať sa do registra partnerov verejného sektora najneskôr do 31. júla 2017. Nesplnenie tejto povinnosti má za následok odňatie licencie.
Osoba poverená podľa § 12 ods. 2 zákona č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov je povinná zapísať sa do registra partnerov verejného sektora najneskôr do 31. júla 2017. Nesplnenie tejto povinnosti má za následok odňatie licencie.
Osoba poverená podľa § 8 ods. 1 zákona č. 488/2013 Z. z. o diaľničnej známke a o zmene niektorých zákonov je povinná zapísať sa do registra partnerov verejného sektora najneskôr do 31. júla 2017. Nesplnenie tejto povinnosti má za následok odňatie licencie.
Aké povinnosti má partner verejného sektora - subdodávateľ?
Zákon sa vzťahuje aj na subdodávateľov tých osôb, ktoré sú partnermi verejného sektora. Aj subdodávatelia sú partnermi verejného sektora a majú povinnosť zapísať sa do registra prostredníctvom oprávnených osôb a tieto zápisy sú povinné udržiavať. Zákon obsahuje vlastnú definíciu subdodávateľa. Na rozdiel od doteraz používanej definície podľa predpisov o verejnom obstarávaní nejde podľa novej úpravy o subdodávateľov v prvom rade, ale o všetkých subdodávateľov v celom rade, ktorí vedia alebo majú vedieť, že nimi poskytované plnenia alebo nadobúdaný majetok, práva k majetku alebo iné majetkové práva súvisia so zmluvou medzi hlavným dodávateľom a štátom.
Zákonodarca slovami „vie alebo má vedieť” rozumie prípady, kedy v súvislosti s činnosťou subdodávateľa dodávajúceho určité tovary či služby pre partnera verejného sektora musí jednoznačne mať vedomosť o tom s kým a na aký účel zmluvu uzatvára. Príkladmo možno uviesť situáciu kedy bude subdodávateľ dodávať stavebný materiál na výstavbu diaľnic, či obdobných projektov. Tu sa prezumuje, že subdodávateľ musí o tejto skutočnosti vedieť a je teda jeho povinnosťou zapísať sa do registra. Odlišnou situáciou bude napr. dodanie výpočtovej techniky subdodávateľom A subjektu B, ktorý následne dodá túto techniku ministerstvu. Je zrejmé, že subdodávateľ A v tomto prípade pravdepodobne nevie a nemusí vedieť, že jeho plnenie bude súvisieť so zmluvou uvedenou v § 2 zákona.
Samozrejme, aj v prípade subdodávateľov vzniká povinnosť zápisu do RPVS až vtedy, ak sú naplnené aj finančné limity uvedené v zákone.
Kto zodpovedá za zápis subdodávateľov do RPVS?
Na tomto miestne treba rozlišovať, či ide o poskytovanie plnení v procese verejného obstarávania, alebo ide o zmluvy uzatvárané mimo tohto režimu.
V prípade, ak ide o zmluvy uzatvárané v režime verejného obstarávania, zodpovedným bude v prvom rade sám verejný sektor, pretože v zmysle § 11 zákona o verejnom obstarávaní verejný obstarávateľ a obstarávateľ nesmie uzavrieť zmluvu, koncesnú zmluvu alebo rámcovú dohodu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora alebo ktorých subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora. Porušenie tejto povinnosti je správnym deliktom.
V prípade, ak ide o zmluvy uzatvárané mimo tohto režimu, zodpovední za svoj zápis budú priamo subdodávatelia. V rámci tohto režimu nemožno prenášať zodpovednosť na samotný verejný sektor - ako je tomu v režime podľa zákona o verejnom obstarávaní. Zákon takú povinnosť, aká je ustanovená v § 11 zákona o verejnom obstarávaní neobsahuje, napriek tomu je vhodné, aby si verejný sektor nastavil zodpovednostné vzťahy voči partnerom verejného sektora tak, ako to napr. urobilo ministerstvo spravodlivosti pre vzťahy vznikajúce v rezorte v inštrukcii Ministerstva spravodlivosti č. 7/17 k uplatňovaniu zákona č. 315/2016 Z. z. o registri partnerov verejného sektora a o zmene a doplnení niektorých zákonov. Dostupná online tu: https://www.justice.gov.sk/Stranky/Zakony/Zbierka-instrukcii-a-oznameni-MS-SR.aspx. Podľa tejto inštrukcie všetky do budúcna uzatvárané zmluvy s partnerom verejného sektora budú obsahovať tzv. subdodávateľskú doložku, kde sa dodávateľ zaviaže pod hrozbou zmluvných sankcií, že si „ustriehne“ svojich subdodávateľov. Samozrejme nie je vylúčené, že partner verejného sektora si následne bude zmluvné sankcie vymáhať v zmluvách so samotným subdodávateľom.
Môže činnosť oprávnenej osoby vykonávať aj právnická osoba?
Pokiaľ je právnická osoba oprávnená na výkon advokácie alebo na činnosť daňového poradcu v zmysle osobitných predpisov, môže vykonávať činnosť oprávnenej osoby. Napr. v zmysle zákona č. 586/2003 Z. z. o advokácii v znení neskorších predpisov, môže vykonávať advokáciu aj advokátska kancelária, ktorou je verejná obchodná spoločnosť, komanditná spoločnosť alebo spoločnosť s ručením obmedzeným. Takáto advokátska obchodná spoločnosť môže byť zároveň aj oprávnenou osobou.
Môže sa oprávnená osoba pri výkone svojej činnosti podľa zákona nechať zastúpiť?
Zastúpenie oprávnenej osoby pri výkone tejto činnosti nie je možné a to ani na základe splnomocnenia. Oprávnená osoba musí konať vždy osobne.
Možnosť „zastúpenia“ prichádza do úvahy len v prípade, ak je v postavení oprávnenej osoby PO. Oprávnený konať za PO je jej štatutárny orgán (napr. v prípade s.r.o je to konateľ). Konanie prostredníctvom štatutárneho orgánu však nie konaním v zastúpení, ale považuje sa za konanie osobné.
Kde možno nájsť zoznam oprávnených osôb ?
Ministerstvo spravodlivosti zoznam oprávnených osôb nevedie. Oprávnenou osobou môže byť ktorýkoľvek advokát, notár, banka, pobočka zahraničnej banky, audítor či daňový poradca so sídlom alebo miestoM podnikania na území Slovenskej republiky, pričom je na samotných subjektoch, či sa uvedenú činnosť rozhodnú vykonávať. V prípade problémov so zabezpečením oprávnenej osoby, odporúčame inšpirovať sa novými zápismi v registri partnerov verejného sektora, ktoré už boli vykonané prostredníctvom oprávnených osôb a to tak, že v rámci možnosti "rozšírené vyhľadávanie" na stránke RPVS zvolíte v hornej časti možnosť "vyhľadať podľa oprávnenej osoby".
Medzi PVS a oprávnenou osobou musí existovať zmluvný vzťah založený písomnou dohodou, v ktorej sa oprávnená osoba zaviaže plniť povinnosti oprávnenej osoby pre PVS. Na dohodu o plnení povinností oprávnenej osoby pre partnera verejného sektora sa primerane vzťahujú ustanovenia Obchodného zákonníka o zmluve o kontrolnej činnosti (§ 591 až 600 ObZ). Oprávnená osoba však nie je viazaná pokynmi partnera verejného sektora – túto skutočnosť nemožno zmluvne obmedzovať alebo rušiť, keďže ide o zákonnú úpravu.
V dohode si oprávnená osoba môže upraviť aj zodpovednostné vzťahy voči partnerovi verejného sektora (napr. sľub odškodnenia) pre prípad, že partner verejného sektora nespolupracuje alebo uvedie nepravdivé, neúplnÉ údaje. Dohoda však nemôže vylúčiť zákonné ručenie za zaplatenie uloženej pokuty.
Dohoda medzi oprávnenou osobou a partnerom verejného sektora sa povinne prikladá k návrhu na zápis, resp. k tým návrhom, ktoré sa týkajú oprávnenej osoby.
Aké má povinnosti oprávnená osoba?
Oprávnená osoba je povinná pri podávaní návrhov na zápis komunikovať s registrujúcim orgánom elektronicky a používať prostriedky pre autorizáciu elektronických podaní. Na listinné podania sa neprihliada, rovnako sa neprihliada ani na podania, ktoré nie sú autorizované oprávnenou osobou.
Oprávnená osoba je povinná uviesť v návrhu na zápis pravdivé a úplné údaje, a ak sa návrh na zápis týka konečného užívateľa výhod, doložiť ich aj verifikačným dokumentom.
Ak dôjde k zmene údajov zapísaných v registri týkajúcich sa konečného užívateľa výhod, partner verejného sektora je povinný bezodkladne informovať o tom oprávnenú osobu zapísanú v registri a táto oprávnená osoba je povinná oznámiť to registrujúcemu orgánu do 60 dní odo dňa, keď k zmene došlo a doložiť k návrhu na zápis aj verifikačný dokument. Ak sa oprávnená osoba zapísaná v registri dozvie o zmene údajov zapísaných v registri o konečnom užívateľovi výhod, je povinná bezodkladne o tom informovať partnera verejného sektora.
Oprávnená osoba je povinná identifikovať konečného užívateľa výhod pri prvom zápise do registra a následne overovať identifikáciu konečného užívateľa výhod (i) v súvislosti s podaním návrhu na zápis zmeny konečného užívateľa výhod, (ii) pri svojom zápise ako oprávnenej osoby do registra, (iii) k 31. decembru kalendárneho roka, (iv) v súvislosti s uzatvorením zmluvy alebo jej zmenou, a to nie skôr ako päť dní pred uzatvorením zmluvy alebo jej zmenou a (v) v súvislosti s plnením zo zmluvy, ktorého hodnota prevyšuje v úhrne 1.000.000 eur za 30 dní, a to nie skôr ako päť dní pred plnením zo zmluvy.
Oprávnená osoba je povinná pri identifikácii konečného užívateľa výhod a overovaní identifikácie konečného užívateľa výhod konať nestranne a s odbornou starostlivosťou, zaobstarať si o predmete zápisu do registra všetky dostupné informácie a tieto vyhodnotiť postupom podľa zákona č. 297/2008 Z. z. v znení neskorších predpisov; oprávnená osoba nie je viazaná pokynmi partnera verejného sektora. Konaním s odbornou starostlivosťou sa rozumie konanie so starostlivosťou primeranou funkcii alebo postaveniu oprávnenej osoby po zohľadnení a nezávislom odbornom vyhodnotení všetkých dostupných informácií, ktoré získala alebo mohla získať a ktoré sa týkajú alebo môžu mať vplyv na jej konanie.
Konaním s odbornou starostlivosťou pri vykonávaní identifikácie konečného užívateľa výhod sa nerozumie len získanie údajov o partnerovi verejného sektora z verejne dostupných registrov (napr. Obchodný register, Živnostenský register),
ale zahŕňa aj samostatnú činnosť oprávnenej osoby, ktorá môže vyžadovať od PVS aj inak nedostupné dokumenty (zmluvy, faktúry, objednávky, pohyby na účtoch či zakladateľské dokumenty alebo zápisnice o hlasovaní či iné zápisnice a výstupy z rokovaní v rámci PVS). Tieto dokumenty je následne povinná oprávnená osoba dôsledne posúdiť a vyhodnotiť a tak logickým postupom i identifikovať konečného užívateľa výhod. Okrem uvedených podkladov si môže tiež vyžadovať od PVS aj čestné vyhlásenie o určitých skutočnostiach.
Povinnosťou PVS je zároveň aj poskytnúť oprávnenej osobe súčinnosť. Oprávnená osoba si v dohode o plnení povinností oprávnenej osoby môže za týmto účelom upraviť aj zodpovednostné vzťahy (sľub odškodnenia, zmluvná pokuta) PVS pre prípad, že uvedenú súčinnosť neposkytne resp. uvedie vedome neúplné či nesprávne informácie a údaje. Zároveň v takýchto situáciách prichádza do úvahy aj výmaz oprávnenej osoby na návrh samotnej oprávnenej osoby.
Ak registrujúci orgán uložil pokutu podľa § 13 ods. 1 písm. b), za jej zaplatenie ručí oprávnená osoba zapísaná v registri v čase porušenia povinnosti, ktoré bolo sankcionované. Oprávnená osoba nie je povinná zaplatiť pokutu, ak preukáže, že konala s odbornou starostlivosťou.
Ako zákon upravuje vylúčenie oprávnenej osoby?
Podľa § 19 zákona oprávnená osoba nesmie vykonávať úkony podľa tohto zákona, ak:
Z praktického hľadiska treba poznamenať, že vzhľadom na charakter oprávnených osôb možno očakávať, že oprávnená osoba bude plniť úlohy oprávnenej osoby pre svoju doterajšiu klientelu. Tu treba uviesť, že vzťah „advokát – klient“ nie je prekážkou pre výkon činnosti oprávnenej osoby pre tohto klienta ako partnera verejného sektora.
Personálnym prepojením sa rozumie najmä vzťah osôb, ktoré sú navzájom „blízke.“ Koho možno považovať za blízku osobu určuje § 116 Občianskeho zákonníka. Personálnym prepojením zároveň rozumieme aj účasť oprávnenej osoby v dozorných, kontrolných a iných orgánoch partnera verejného sektora.
Majetkovým prepojením rozumieme najmä vzťahy v ktorých je oprávnená osoba svojím príjmom „závislá“ na partnerovi verejného sektora. Ide najmä o pracovnoprávne vzťahy – teda vzťah medzi zamestnancom a zamestnávateľom založený pracovnou zmluvou, dohodou ... . Rovnako sa majetkovým prepojením rozumie aj akákoľvek účasť na podnikaní či zisku partnera verejného sektora (napr. právo na obchodný podiel, účasť na podnikaní tichého spoločníka, účasť na podnikaní v podobe akcií.... ).
Samozrejme okrem personálneho alebo majetkového prepojenia, môžu existovať aj iné vzťahy ktoré môžu spochybniť nestrannosť oprávnenej osoby. Tieto je oprávnená osoba pred uzavretím dohody o plnení povinnosti s partnerom verejného sektora povinná vždy posúdiť. Pochybnosť o nestrannosti, ako dôvod pre vylúčenie určitých subjektov z vykonávania činnosti ktoré by mohli ohroziť profesionalitu aj kvalitu výkonu tejto činnosti, pozná právny poriadok vo viacerých právnych predpisoch, nie je to teda len inštitút nanovo zavedený zákonom.
Vylúčiť osoby ktoré by boli určitým spôsobom predpojaté, sa vyžaduje najmä v tých prípadoch, kedy by táto predpojatosť mohla mať vplyv na celkový priebeh a výsledok ich činnosti z hľadiska napr. spravodlivého rozhodovania, resp. objektívneho zohľadnenia pochybných skutočností, či - ako v tomto prípade i v konečnom dôsledku na zapísanie pravdivých a úplných údajov.
Preto zákon vyžaduje od oprávnenej osoby, aby spĺňala podmienku nestrannosti uvedenú v § 19 písm. c) zákona.
Podľa judikatúry súdov sa nestrannosť člení na dve hľadiská - ide jednak o nestrannosť objektívnu a nestrannosť subjektívnu.
Subjektívna nestrannosť sa zakladá na tzv. teórii zdania a teda vo výsledku znamená, že oprávnená osoba sa sama považuje za nestrannú, nezaujatú a schopnú takto konať.
Táto subjektívna nestrannosť však nie je dostačujúca, k subjektívnej nestrannosti musí pristúpiť i nestrannosť objektívna, ktorá vyžaduje, aby jestvovalo objektívne presvedčenie (napr. tretích osôb) o tom že neexistujú okolnosti ktoré by mohli viesť k legitímnym pochybnostiam o tom, že vzťah medzi oprávnenou osobou a partnerom verejného sektora je takého charakteru či intenzity, že by bránili v konaní oprávnenej osoby nestranne a nezávisle.
Vyhlásenie oprávnenej osoby, že nemá vzťah k partnerovi verejného sektora podľa § 19 je povinnou prílohou návrhu na zápis, ak sa tento návrh týka aj oprávnenej osoby.
Porušenie zákazu podľa § 19 vedie k uloženiu pokuty podľa § 13 ods. 1 a ods. 4. Zároveň vedie k výmazu PVS z registra. Ďalej má za následok diskvalifikáciu štatutára PVS, ktorý je právnickou osobou a súčasne zakladá oprávnenie štátu odstúpiť od zmluvy alebo prestať plniť, prípadne vôbec nezačať plniť zmluvu bez toho, aby sa dostal do omeškania.
Môže oprávnená osoba zmeniť svoje údaje alebo sa nechať vymazať?
Zákon tiež umožňuje, aby partner verejného sektora „vymenil“ svoju zapísanú oprávnenú osobu. V tomto prípade návrh na zápis zmeny podáva nová oprávnená osoba, pričom sa vyžaduje nové overenie identifikácie konečného užívateľa výhod (verifikačná udalosť).
c) ak ide o združenie majetku, fyzická osoba, ktorá:
Ako funguje identifikácia KUV a kto je za ňu zodpovedný?
Pri identifikácií KÚV výhod podľa definície uvedenej v ustanovení § 6a ods. 1 zákona č. 297/2008 Z. z. si treba uvedomiť, že definícia KÚV je primárne a vo všeobecnej rovine obsiahnutá v úvodnej vete § 6a ods. 1, a teda KÚV je „fyzická osoba, ktorá skutočne ovláda alebo kontroluje právnickú osobu, fyzickú osobu – podnikateľa alebo združenie majetku, a každá fyzická osoba, v prospech ktorej tieto subjekty vykonávajú svoju činnosť alebo obchod.“ Ide o určitú „generálnu klauzulu“ prostredníctvom ktorej je oprávnená osoba povinná posudzovať ktorékoľvek vzťahy v rámci partnera verejného sektora. Ak určitá fyzická osoba spĺňa uvedenú definíciu napriek tomu že nespĺňa jednotlivé definičné kritériá uvedené pod jednotlivými písmenami a bodmi tohto ustanovenia, bude KÚV. Uvedené definičné kritériá sú totiž vyjadrené len demonštratívne.
KÚV pritom možno určiť aj na základe viacerých kritérií uvedených v § 6a ods. 1, vtedy je potrebné vo verifikačnom dokumente túto skutočnosť uviesť (vrátane uvedenia všetkých definícií, ktoré konečný užívateľ spĺňa).
Pokiaľ nemožno identifikovať KÚV podľa § 6a ods. 1 ani podľa § 6a ods. 3, možno až následne pristúpiť k aplikácií § 6a ods. 2 – čo znamená, že ak žiadna osoba nie je KÚV a teda tým kto „na konci dňa“ požíva hospodársky prospech z činnosti alebo podnikania partnera verejného sektora, zapíšu sa do registra namiesto KÚV členovia vrcholového manažmentu. Za členov vrcholového manažmentu považujeme štatutárny orgán, členov štatutárneho orgánu, prokuristu či vedúceho zamestnanca v priamej riadiacej pôsobnosti štatutárneho orgánu. Kto je vedúcim zamestnancom v priamej riadiacej pôsobnosti štatutárneho orgánu, určujú vždy vnútorné predpisy konkrétnej spoločnosti. Nejde o pojem v právnom poriadku legálne vymedzený, no napriek tomu je používaný aj napr. v Zákonníku práce. Môže ísť napr. o riaditeľov jednotlivých úsekov, odborov, manažérov, alebo zástupcov riaditeľa a pod.
Uvedená situácia prichádza do úvahy najmä v prípade občianskych združení alebo iných subjektov neziskového sektora, v prípade ak budú mať povinnosť zapísať sa do RPVS.
Ako je upravená výnimka pri zápise konečného užívateľa výhod v prípade emitentov cenných papierov?
Pri partnerovi verejného sektora, ktorý je emitentom cenných papierov prijatých na obchodovanie na regulovanom trhu, ktorý podlieha požiadavkám na uverejňovanie informácií podľa osobitného predpisu, rovnocenného právneho predpisu členského štátu alebo rovnocenných medzinárodných noriem alebo spoločnosťou, ktorú tento emitent priamo alebo nepriamo výlučne majetkovo ovláda a priamo alebo nepriamo výlučne riadi, sa do registra zapisujú namiesto konečných užívateľov výhod členovia jej vrcholového manažmentu; za člena vrcholového manažmentu sa považuje štatutárny orgán, člen štatutárneho orgánu, prokurista a vedúci zamestnanec v priamej riadiacej pôsobnosti štatutárneho orgánu.
Praktický príklad: Spoločnosť X pôsobí na území SR, pričom je zriadená francúzskou spoločnosťou ktorej jediným spoločníkom je japonská spoločnosť. Japonská spoločnosť je emitentom cenných papierov prijatých na obchodovanie na regulovanom trhu. V tomto prípade sa zapíšu členovia vrcholového manažmentu spoločnosti x – teda slovenskej „dcéry“. Ide o rozdiel oproti zapisovaniu vrcholového manažmentu podľa registra KÚV, do RPVS sa zapisuje vždy vrcholový manažment spoločnosti, ktorú tento emitent ovláda alebo riadi.
Predtým uvádzaná výnimka neplatí, ak má akákoľvek fyzická osoba právo na hospodársky prospech najmenej 25 % z podnikania alebo inej činnosti spoločnosti podľa predchádzajúcej vety; v takom prípade sa do registra zapisuje konečný užívateľ výhod. Verifikačný dokument musí v uvedených prípadoch preukazovať, že podmienky na zápis vrcholného manažmentu boli splnené.
Aké má povinnosti konečný užívateľ výhod?
Konečný užívateľ výhod je povinný do 15 dní, odkedy sa dozvedel, že sa stal konečným užívateľom výhod partnera verejného sektora, oznámiť partnerovi verejného sektora, že sa stal jeho konečným užívateľom výhod, a oznámenie doručiť aj oprávnenej osobe zapísanej v registri. Oznámením podľa predchádzajúcej vety nie sú dotknuté povinnosti partnera verejného sektora a oprávnenej osoby podľa zákona.
Kedy a ako prebieha pravidelné overovanie identifikácie KÚV?
Zákon ukladá oprávnenej osobe povinnosť vykonávať priebežné overovanie identifikácie konečného užívateľa výhod. Táto povinnosť sa realizuje v súvislosti s tzv. verifikačnými udalosťami, ktorými sú:
V praxi toto ustanovenie znamená, že pokiaľ dôjde k uzavretiu zmluvy dňa napr. 1.9.2017 a v súvislosti s touto zmluvou bude vykonané overenie identifikácie KÚV, v prípade ak ďalšia zmluva sa má uzavrieť 5.12.2017, nebude daná povinnosť overenia identifikácie KÚV, pretože overenie identifikácie nie je staršie ako 6 mesiacov.
Overovanie identifikácie KÚV podľa bodu 1 sa vykoná v spojitosti s podaním návrhu na prvý zápis PVS do registra. Overovanie identifikácie KÚV podľa bodov 2 a 3 sa vykoná v spojitosti s podaním návrhu na zmenu zapísaných údajov v registri. Overovanie identifikácie KÚV podľa bodov 4, 5 a 6 sa vykoná prostredníctvom na to určenej služby – overenie identifikácie konečného užívateľa výhod.
Aká je povinnosť identifikácie KÚV v prechodnom období?
V prechodnom období je oprávnená osoba oslobodená od povinnosti vykonávať overenie identifikácie KÚV okrem prípadu, že počas tohto prechodného obdobia dôjde k jeho zmene (resp. k zmene údajov o tomto konečnom užívateľovi). V tom prípade treba prednostne postupovať podľa § 9 zákona, a teda partner verejného sektora má povinnosť o tom bezodkladne informovať oprávnenú osobu a oprávnená osoba je povinná oznámiť to registrujúcemu orgánu do 60 dní odo dňa, kedy k zmene došlo a doložiť k návrhu na zápis aj verifikačný dokument.
Keďže v prechodnom období ešte v registri nevystupuje oprávnená osoba, musí si partner verejného sektora zároveň v priebehu tejto 60 dňovej lehoty tiež zabezpečiť oprávnenú osobu.
Aj v prechodnom období hrozia s nesplnením tejto povinnosti sankcie predvídané zákonom.
Aká je povinnosť overenia identifikácie konečného užívateľa výhod k 31.12.?
Podľa § 11 ods. 2 písm. c) zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení zákona č. 38/2017 Z. z. (ďalej len ZRPVS) je oprávnená osoba povinná overiť identifikáciu konečného užívateľa výhod partnera verejného sektora ku dňu 31.12. Uvedenú povinnosť môže oprávnená osoba splniť najskôr 31.12. Pred týmto dňom overenie zasielať nemôže; cieľom ustanovenia § 11 ods. 2 písm. c) ZRPVS je deklarovať stav k 31.12. príslušného kalendárneho roka a nie skôr. ZRPVS neurčuje najdlhšiu možnú lehotu, kedy možno zaslať oznámenie o overení súdu po tomto dátume. Zároveň však i v zmysle § 11 ods. 6 ZRPVS je možné toto oznámenie zaslať „bezodkladne“ po tom, ako sa oprávnenej osobe podarí zistiť výsledok – že konečný užívateľ výhod sa nezmenil. To znamená, že zaslať oznámenie o overení identifikácie konečného užívateľa výhod je možné i po 31.12. Je však potrebné si uvedomiť, že nesplnenie povinnosti overenia identifikácie môže pre partnera verejného sektora znamenať pozastavenie plnenia zo strany verejného sektora až do momentu, kým uvedená povinnosť nie je splnená, t. j. do momentu, kedy sa dátum oznámenia o overení konečných užívateľov výhod objaví v registri partnerov verejného sektora.
Ako sa preukazuje KÚV?
Identifikácia konečného užívateľa výhod a overenie identifikácie konečného užívateľa výhod sa preukazuje verifikačným dokumentom, ktorý vyhotovuje oprávnená osoba.
Čo obsahuje verifikačný dokument?
Podľa § 11 ods. 5 obsahovými náležitosťami verifikačného dokumentu sú:
2. Uvedie vlastnícku štruktúru a riadiacu štruktúru partnera verejného sektora, ak je ním právnická osoba - - riadiacu štruktúru možno vykladať v kontexte § 6a ods. 2 zákona č. 297/2008 Z. z. o ochrane pred legalizáciou príjmov z trestnej činnosti a o ochrane pred financovaním terorizmu.
3. Uvedie údaje podľa § 4 ods. 3 písm. f) (o verejných funkcionároch v riadiacej či vlastníckej štruktúre), ak o nich má alebo mohla mať vedomosť vrátane označenia verejnej funkcie - verejným funkcionárom sa rozumie len funkcionár vykonávajúci funkciu na území Slovenskej republiky.
Vzhľadom na to, že prvou obsahovou náležitosťou je „odôvodnenie“, je zdôraznený jeho význam. Pojem „odôvodnenie“ v sebe zahŕňa takú vlastnosť argumentácie, ktorá nepripúšťa iný záver ako ten, ktorý z neho vyplýva. Imanentnou vlastnosťou odôvodnenia je teda jeho presvedčivosť.
Prečo sa neuvádza rodné číslo konečného užívateľa výhod?
Keďže verifikačný dokument podlieha zverejneniu, z dôvodu ochrany osobných údajov v zmysle zákona č. 122/2013 Z. z. o ochrane osobných údajov a o zmene a doplnení niektorých zákonov v znení neskorších predpisov sa vo verifikačnom dokumente neuvádzajú údaje o rodnom čísle konečného užívateľa výhod. Na účely identifikácie KÚV je vo verifikačnom dokumente vhodné uvádzať len ten okruh údajov, ktoré sa zapisujú do registra podľa § 4 ods. 2 písm. d), t.j. meno, priezvisko, adresa trvalého pobytu, dátum narodenia, štátna príslušnosť.
Aká je doba platnosti verifikačných dokumentov?
Zákon túto otázku vôbec nerieši, čo zároveň vyplýva z významu verifikačného dokumentu. Verifikačný dokument totiž slúži na to, že osvedčuje predpokladané skutočnosti t.j. kto je KÚV v konkrétnom časovom okamihu. Z povahy veci je nelogické riešiť dobu platnosti verifikačného dokumentu. Ak sa zmenia skutočnosti pôvodne osvedčené verifikačným dokumentom t.j. dôjde k zmene KÚV, zákon ukladá vykonať návrh na zmenu zapísaných údajov a pri tej príležitosti vyhotoviť nový verifikačný dokument.
Prečo nemôže verifikačný dokument obsahovať rodné číslo?
Verifikačný dokument sa zverejňuje v RPVS. Vzhľadom na jeho verejný charakter je neprípustné uvádzať vo verifikačnom dokumente rodné čísla pri označovaní konečných užívateľov výhod alebo iných fyzických osôb. Namiesto rodného čísla je potrebné používať dátum narodenia – dátum narodenia sa zapisuje do RPVS.
Aké typy konaní vedie registrujúci orgán?
Registrujúci orgán vykonáva niekoľko typov konaní, ktoré sú navzájom podmienené:
1.Registračné konanie (PRe),
2.Konanie o námietkach (PNre, PNsre),
3.Konanie o overení pravdivosti a úplnosti údajov o konečnom užívateľovi výhod zapísaných v registri (PExre),
4.Konanie o pokute (PPok),
5.Konanie o výmaze (PVym),
6.Konanie o diskvalifikácii.
Kto je registrujúci orgán?
Registračné konanie vykonáva registrujúci orgán. Registrujúcim orgánom pre celé územie SR je Okresný súd Žilina.
Registračné konanie na Okresnom súde Žilina zabezpečujú vyšší súdni úradníci a sudcovia.
Ako prebieha registračné konanie?
Registračné konanie v sebe zahŕňa prvý zápis do registra (prvozápis), zmenu zapísaných údajov a dobrovoľný výmaz z registra.
Registračné konanie je plne elektronické, t.j. všetky podania oprávnenej osoby vrátane príloh adresované Okresnému súdu Žilina musia byť v elektronickej podobe a autorizované. Listinné podania nie sú prípustné a neprihliada sa na ne.
Pre vykonanie podania v rámci registračného konania treba využiť príslušnú elektronickú službu.
Registračné konanie je bezplatné.
Registrujúci orgán vykoná zápis, ak návrh na zápis podala oprávnená osoba, ak je návrh na zápis úplný, ak sú spolu s návrhom na zápis predložené povinné prílohy, ak konečný užívateľ výhod uvedený v návrhu na zápis zodpovedá konečnému užívateľovi uvedenému vo verifikačnom dokumente a ak verifikačný dokument spĺňa náležitosti, resp. ak sú pripojené povinné prílohy. Ak nie sú splnené podmienky pre vykonanie zápisu, registrujúci orgán návrh odmietne. Proti odmietnutiu vykonania zápisu možno podať námietky v lehote 15 dní od doručenia oznámenia.
Lehota na vybavenie návrhu na zápis je 5 pracovných dní. V prechodnom období (od 1. februára 2017 do 31. júla 2017) je lehota na vybavenie návrhu na zápis 10 pracovných dní. V jednom aj v druhom prípade môže byť táto lehota predĺžená predsedom súdu o ďalších 10 dní.
Návrh na zápis, zmenu či výmaz údajov môže podať len oprávnená osoba, ktorá má s partnerom verejného sektora uzavretú písomnú dohodu o plnení oprávnenej osoby pre partnera verejného sektora. Návrh ktorý by podal partner verejného sektora resp. iná osoba bude registrujúcim orgánom odmietnutý.
Aké sú povinné prílohy návrhu na zápis?
Zákon ustanovuje tri povinné prílohy, ktorými sú:
1. Verifikačný dokument,
2. Vyhlásenie oprávnenej osoby, že nemá vzťah k partnerovi verejného sektora podľa § 19,
3. Písomná dohoda o plnení povinností oprávnenej osoby pre partnera verejného sektora.
Kde možno nájsť vzory povinných príloh k návrhu na zápis?
Ministerstvo spravodlivosti nevedie ani neposkytuje vzory uvedených príloh. Je na oprávnenej osobe, ako uvedené podklady skoncipuje, pričom zákon dostatočne jasne vymedzuje, čo majú tieto podklady obsahovať. V prípade verifikačného dokumentu sa možno inšpirovať verifikačnými dokumentmi pripojenými k novým zápisom v registri, ktoré vo formáte PDF možno ich stiahnuť.
Ktoré z povinných príloh sú verejne prístupné v RPVS?
Verejne dostupnou prílohou je len verifikačný dokument. Dohoda o plnení povinností oprávnenej osoby pre partnera verejného sektora ani vyhlásenie oprávnenej osoby, že nemá vzťah k partnerovi verejného sektora, verejne prístupné v RPVS nie sú.
Ako prebieha konanie o námietkach?
Opravným prostriedkom pri odmietnutiu vykonania zápisu sú námietky. Námietku môže podať oprávnená osoba v lehote 15 dní od doručenia oznámenia o odmietnutí vykonania zápisu.
Konanie o námietkach je plne elektronické. Námietka musí byť autorizovaná.
O riadne a včas podanej námietke rozhoduje v prvom kroku vyšší súdny úradník. Ak námietkam nevyhovie, vec predloží sudcovi, ktorý rozhodne o námietkach. Rozhodnutie sudcu je v tomto prípade konečné a nie sú proti nemu prípustné opravné prostriedky.
Čo je to kvalifikovaný podnet(§ 12)?
Zákon umožňuje podať tzv. kvalifikovaný podnet, a to komukoľvek. Na podklade kvalifikovaného podnetu začína registrujúci orgán konanie o overení pravdivosti a úplnosti údajov o konečnom užívateľovi výhod zapísaných v registri. Toto konanie môže registrujúci orgán začať aj z vlastnej iniciatívy (ex offo).
Kvalifikovaný podnet môže podať každý (občan, právnická osoba, štátny orgán). Kvalifikovaný podnet musí okrem všeobecných náležitostí podania obsahovať opis skutočností odôvodňujúcich dôvodnú pochybnosť o pravdivosti alebo úplnosti údajov o konečnom užívateľovi výhod zapísaných v registri. Na podanie, ktoré nie je kvalifikovaným podnetom, registrujúci orgán neprihliada; o tom oznamovateľa upovedomí – to však nevylučuje ex offo konanie.
Účastníkmi tohto konania sú partner verejného sektora a oprávnená osoba, ak to navrhla. Oznamovateľ kvalifikovaného podnetu nie je účastníkom konania, má však niektoré procesné práva (právo nazerať do súdneho spisu, predkladať listiny, z ktorých vyplývajú skutočnosti ním tvrdené, navrhovať dôkazy a byť upovedomený o termíne pojednávania).
Orgány verejnej moci a povinná osoba podľa osobitného predpisu sú povinné registrujúcemu orgánu na jeho žiadosť a v ním určenej lehote poskytnúť súčinnosť pri overovaní pravdivosti a úplnosti údajov o konečnom užívateľovi výhod zapísaných v registri.
Rozhodnutie o výmaze podľa § 12 sa zverejňuje.
Ako prebieha konanie o pokute?
Konanie o pokute začína registrujúci orgán ex offo. Toto konanie môže byť vyvolané aj na základe externého podnetu.
Na konanie o pokute sa primerane vzťahuje Civilný mimosporový poriadok. Pri ukladaní pokuty registrujúci orgán prihliada najmä na povahu, závažnosť, spôsob a následky porušenia povinnosti.
Proti rozhodnutiu o pokute podľa § 13 ods. 1 môže podať odvolanie len oprávnená osoba, ak jej registrujúci orgán uložil zaplatiť pokutu spoločne a nerozdielne s osobou podľa odseku 1 písm. b).
Rozhodnutie o pokute sa zverejňuje.
Ako prebieha konanie o výmaze?
Konanie o výmaze začína registrujúci orgán ex offo. Konanie o ex offo výmaze registrujúci orgán začína, ak uložil pokutu z dôvodov podľa § 13 ods. 2 a táto pokuta nebola zaplatená. Toto konanie začína aj vtedy, ak nie je splnená povinnosť pre-registrácie subjektov pôvodne zapísaných do registra konečných užívateľov výhod.
Výmaz sa vykonáva aj podľa § 12 zákona. V tomto prípade rozhodnutie o výmaze je však výsledkom iného konania.
Zákon o RPVS upravuje celý rad povinností, ktorých nositeľom je PVS, oprávnená osoba, konečný užívateľ výhod, či subjekty verejného sektora. Porušenie týchto povinností zakladá vznik zodpovednostných vzťahov. Sankcie za porušenie týchto povinností majú súkromnoprávny charakter (odstúpenie od zmluvy, neplnenie zmluvy), administratívnoprávnych charakter (priestupky, správne delikty, zrušenie verejnej licencie), trestnoprávny charakter alebo spôsobujú inú ujmu (výmaz z registra, diskvalifikácia štatutárov).
Možno sankcionovať aj partnera verejného sektora, ktorý nie je zapísaný v RPVS a spĺňa podmienky zápisu?
Formálnou sankciou pre tieto subjekty je najmä to, že sa nemôžu uchádzať o verejné prostriedky. Ak sa subjekt do RPVS nezapíše , verejný sektor nesmie uzavrieť zmluvu s týmto subjektom, inak sa dopúšťa porušenia zákona z ktorého plynú sankcie (pozri časť „Aké sankcie hrozia subjektom verejného sektora?“).
Voči komu sa sankcie uplatňujú?
Podľa povahy porušenej povinnosti sankcie podľa zákona primárne postihujú PVS, jeho štatutárne orgány, oprávnenú osobu a KÚV. Môžu však postihovať aj samotný verejný sektor. Zjednodušene možno schému sankcií vyjadriť nasledovne:
PRE PARTNERA VEREJNÉHO SEKTORA
a) pokuta (vo výške hospodárskeho prospechu inak od 10 000 – 1 000 000 eur)
b) výmaz z registra
c) diskvalifikácia,
d) odstúpenie od zmluvy,
e) neplnenie záväzku
f) odňatie licencie (pri držiteľoch verejných licencií)
Plus je tu aj formálna sankcia v prípade nezapísania do RPVS – nemožnosť uchádzať sa o verejné prostriedky.
PRE ŠTATUTÁRNY ORGÁN (členov štatutárneho orgánu) PVS
a) pokuta 10 000 - 100 000 eur
PRE KONEČNÉHO UŽÍVATEĽA VÝHOD
a) pokuta do 10 000 eur
PRE OPRÁVNENÚ OSOBU
a) pokuta od 10 000 - 100 000 eur
b) ručenie za zaplatenie pokuty uloženej štatutárnemu orgánu (jeho členom) partnera verejného sektora
a) pokuta od 1 000 – 100 000 eur (podľa zákona o priestupkoch)
b) pokuta 5% zmluvnej ceny (podľa zákona o verejnom obstarávaní)
Aké sú následky uvedenia nepravdivých údajov o KÚV?
Uvedenie nepravdivých údajov o konečnom užívateľovi výhod alebo verejných funkcionároch podľa § 4 ods. 3 písm. f) má za následok uloženie pokuty:
a) Partnerovi verejného sektora pokutu vo výške hospodárskeho prospechu, ktorý partner verejného sektora získal; ak hospodársky prospech nemožno zistiť, registrujúci orgán uloží pokutu od 10.000 eur do 1.000.000 eur,
b) Osobe, ktorá je štatutárnym orgánom, alebo každému členovi štatutárneho orgánu partnera verejného sektora v čase porušenia povinnosti pokutu od 10.000 eur do 100.000 eur – za zaplatenie tejto pokuty ručí oprávnená osoba.
Uvedenie nepravdivých údajov o konečnom užívateľovi výhod zakladá zároveň oprávnenie pre štát odstúpiť od zmluvy.
Uvedenie nepravdivých údajov o konečnom užívateľovi výhod môže zakladať aj trestnú zodpovednosť.
Rovnaké sankcie hrozia aj v prípade nesplnenia povinnosti podať návrh na zápis zmeny zapísaných údajov týkajúcich sa konečného užívateľa výhod v lehote podľa § 9 ods. 1 alebo za porušenie zákazu podľa § 19.
Aké sú súkromnoprávne následky neplnenia zákonných povinností?
S nesplnením niektorých zákonných povinností sú spojené aj súkromnoprávne dôsledky, a to právo štátu odstúpiť od zmluvy a právo štátu prestať plniť (alebo ani nezačať plniť) zmluvné povinnosti bez toho, aby sa dostal do omeškania.
Právo štátu odstúpiť od zmluvy vzniká:
a) Dňom právoplatnosti rozhodnutia o výmaze partnera verejného sektora z registra podľa § 12 zákona,
b)Dňom právoplatnosti rozhodnutia o pokute z dôvodov podľa § 13 ods. 2 zákona,
c) Ak je partner verejného sektora viac ako 30 dní v omeškaní so splnením povinnosti podľa § 10 ods. 2 tretej vety zákona,
d) Ak nie je načas splnená povinnosť podľa § 23 ods. 1 zákona.
Právo štátu prestať plniť zmluvné povinnosti bez toho, aby sa dostal do omeškania vzniká:
a) Ak nie je splnená povinnosť podľa § 11 ods. 2 zákona,
b) Ak je partner verejného sektora v omeškaní so splnením povinnosti podľa § 10 ods. 2 tretej vety zákona,
c) Ak nie je načas splnená povinnosť podľa § 23 ods. 1 zákona.
Aké sú trestnoprávne následky uvedenia nepravdivých údajov o KÚV?
Uvedenie nepravdivých údajov o konečnom užívateľovi výhod môže zakladať trestnoprávnu zodpovednosť partnera verejného sektora a oprávnenej osoby. Ide najmä o trestný čin skresľovania údajov hospodárskej a obchodnej evidencie podľa § 259 a 260 Trestného zákona, trestný čin podvodu podľa § 221 Trestného zákona a trestný čin subvenčného podvodu podľa § 225 Trestného zákona. Uvedené trestné činy sú trestnými činmi fyzických osôb aj právnických osôb.
Trestný čin skresľovania údajov hospodárskej a obchodnej evidencie podľa § 259 a 260 Trestného zákona:
Objektom tohto trestného činu je záujem spoločnosti na riadnom vedení hospodárskej a obchodnej evidencie za účelom ochrany pred jej skresľovaním. Subjektom, t.j. páchateľom tohto trestného činu môže byť ktorákoľvek trestne zodpovedná osoba. Z hľadiska subjektívnej stránky sa vyžaduje úmyselné zavinenie. Nepravdivými alebo hrubo skresľujúcimi údajmi sú údaje, ktoré sa nezakladajú na pravde alebo skreslene informujú o podstatných okolnostiach a faktoch slúžiacich na kontrolu hospodárenia. Registrom podľa osobitného predpisu je napr. register podľa zákona č. 455/1991 Zb. o živnostenskom podnikaní (živnostenský zákon), zákona č. 483/2001 Z. z. o bankách a o zmene a doplnení niektorých zákonov; pod tento pojem možno subsumovať aj register partnerov verejného sektora.
Podľa § 5 ods. 3 zákona o registri partnerov verejného sektora a o zmene a doplnení niektorých zákonov ,,Ak sa návrh na zápis týka konečného užívateľa výhod, prílohou návrhu na zápis je verifikačný dokument.“ Z uvedeného možno odvodiť, že za daných okolností je verifikačný dokument podkladom nevyhnutným na to, aby došlo k zápisu do registra partnerov verejného sektora, t. j. aj podkladom slúžiacim na zápis do iného registra v zmysle skutkovej podstaty trestného činu skresľovania údajov hospodárskej a obchodnej evidencie podľa § 259 Trestného zákona. Nakoľko subjekt predmetného trestného činu je všeobecný, môže sa ho dopustiť ktorákoľvek trestne zodpovedná osoba, a teda aj partner verejného sektora, ako aj oprávnená osoba.
Trestný čin subvenčného podvodu podľa § 225 Trestného zákona:
Objektom tohto trestného činu je vlastnícke právo, najmä v súvislosti s účelným využívaním dotácií, subvencií alebo iných príspevkov z verejných zdrojov. Subjektom, t. j. páchateľom tohto trestného činu môže byť ktorákoľvek trestne zodpovedná osoba. Z hľadiska subjektívnej stránky sa vyžaduje úmyselné zavinenie. Partner verejného sektora môže byť páchateľom tohto trestného činu. Pri oprávnenej osobe je situácia ,,zložitejšia“ v tom zmysle, že taká oprávnená osoba síce môže vylákať od iného dotáciu, subvenciu, príspevok alebo iné plnenie, avšak nie je tou osobou, ktorá nespĺňa podmienky, na ktoré je viazané poskytnutie alebo použitie danej dotácie, subvencie a pod. podľa všeobecne záväzného právneho predpisu (osobou, ktorá nespĺňa tieto podmienky je partner verejného sektora). Do úvahy však prichádza trestnosť oprávnenej osoby za spolupáchateľstvo, kedy je medzi spolupáchateľmi rozdelené naplnenie objektívnej stránky skutkovej podstaty trestného činu tak, že ich konanie naplní všetky znaky predmetného trestného činu iba vo svojom súhrne. Pritom sa nevyžaduje, aby konanie spolupáchateľov bolo rovnocennej povahy (t.j. konanie každého zo spolupáchateľov nemusí mať všetky znaky trestného činu), ale stačí, ak trestná činnosť vo svojom súhrne napĺňa znaky skutkovej podstaty daného trestného činu. Do úvahy tiež prichádza trestnoprávny postih oprávnenej osoby za niektorú z foriem účastníctva [napr. ako pomocníka podľa § 21 ods. 1 písm. d) Trestného zákona].
Trestný čin podvodu podľa § 221 Trestného zákona:
Aké sankcie hrozia subjektom verejného sektora?
Zákonná úprava predpokladá, že subjekty verejného sektora (štátne orgány, samospráva atď.), resp. osoby konajúce v ich mene môžu byť sankcionované za porušenie niektorých zákonných povinností, a to nasledovne:
Podľa § 42b ods. 1 zákona Slovenskej národnej rady č. 372/1990 Zb. o priestupkoch sa priestupku dopustí ten, kto uzavrie zmluvu s partnerom verejného sektora ak partner verejného sektora nebol ku dňu uzavretia zmluvy zapísaný do registra partnerov verejného sektora. Z uvedeného teda vyplýva, že osoba konajúca v mene subjektu verejného sektora (napr. minister, vedúci služobného úradu, starosta a pod.), ktorá uzavrie zmluvu s fyzickou osobou alebo právnickou osobu, ktorá nie je zapísaná v RPVS hoci mala byť, je deliktuálne zodpovedná za toto konanie. Sankciou za takýto priestupok je pokuta od 1.000 do 100.000 eur.
Podľa § 11 zákona o verejnom obstarávaní platí, že verejný obstarávateľ a obstarávateľ nesmie uzavrieť zmluvu, koncesnú zmluvu alebo rámcovú dohodu s uchádzačom alebo uchádzačmi, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora alebo ktorých subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora. Porušenie tohto zákazu zo strany verejného obstarávateľa zakladá deliktuálnu zodpovednosť podľa § 182 ods. 1 písm. d) zákona o verejnom obstarávaní.
Ako zákon upravuje výmaz partnera verejného sektora?
K výmazu partnera verejného sektora z registra môže dôjsť z jeho vlastnej iniciatívy (návrh na výmaz však podáva oprávnená osoba). V tomto prípade ide o dobrovoľný výmaz.
K výmazu partnera verejného sektora však môže dôjsť aj bez návrhu, a ako následok uvedenia nepravdivých a neúplných údajov o konečnom užívateľovi výhod (§ 12). Následkom výmazu je v takomto prípade začatie konania o uložení pokuty. Rozhodnutie o výmaze je zároveň aj rozhodnutím o vylúčení podľa § 13a Obchodného zákonníka. Výmaz partnera verejného sektora ďalej zakladá oprávnenie štátu odstúpiť od zmluvy, ako aj možnosť neplniť zmluvu bez toho, aby sa štát dostal do omeškania.
Vzťahuje sa zákon aj na právne vzťahy vzniknuté pred jeho účinnosťou?
Áno. Zákon sa týka aj existujúcich právnych vzťahov. Podľa § 23 ods. 1 zákona fyzická osoba a právnická osoba, ktoré sú účastníkom zmluvy podľa § 2 ods. 1 písm. d) uzavretej pred 1. februárom 2017 a ktoré spĺňajú podmienky na zápis do registra, sú povinné zabezpečiť svoj zápis do registra podľa tohto zákona do 31. júla 2017. To znamená, že zmluvná strana, ktorá spĺňa definičné znaky partnera verejného sektora a na ktorú sa nevzťahujú výnimky zákona má povinnosť dodatočne sa zapísať do RPVS. Nesplnenie tejto povinnosti zakladá právo štátu na odstúpenie od zmluvy, rovnako štát nie je povinný zo zmluvy plniť a nedostane sa do omeškania.
Pre koho platí povinnosť dodatočného zápisu do RPVS?
Podľa zákona sa do 31. júla 2017 musia do registra zapísať prostredníctvom oprávnených osôb tieto subjekty:
1.Zdravotné poisťovne,
2.Držitelia banského oprávnenia,
3.Zhotovitelia geologických prác,
4.Osoba poverená správcom výberu mýta,
5.Osoba poverená správcom výberu úhrady diaľničnej známky.
Nesplnenie povinnosti dodatočného zápisu má za následok odňatie príslušnej licencie (oprávnenia).
Aká je platnosť pôvodného zápisu v registri konečných užívateľov výhod ÚVO?
Podľa § 22 ods. 1 zákona fyzické osoby a právnické osoby zapísané v registri konečných užívateľov výhod podľa zákona o verejnom obstarávaní sa považujú za partnerov verejného sektora zapísaných v registri partnerov verejného sektora podľa zákona o RPVS. To znamená, že sa automaticky stávajú zapísanými partnermi verejného sektora. Majú však povinnosť zabezpečiť overenie identifikácie konečného užívateľa výhod podľa zákona o RPVS a podať návrh na zápis na účely zosúladenia zapísaných údajov s § 4 do 31. júla 2017. Nesplnenie tejto povinnosti je dôvodom na výmaz partnera verejného sektora z registra (§ 22 ods. 3 zákona o RPVS).
Overenie identifikácie konečného užívateľa výhod a zosúladenie zápisu sa vykonáva prostredníctvom oprávnenej osoby a na to určenej elektronickej služby – zmena zapísaných údajov.
PRAKTICKÉ PRÍKLADY: Osoba je k 31. januáru 2017 zapísaná v registri KÚV (ÚVO) a má k 31. januáru 2017 so štátom uzavretú aspoň jednu zmluvu nad zákonný limit.
Táto osoba má povinnosť pre-registrácie podľa § 22 ods. 2 zákona a zároveň povinnosť dodatočnej registrácie podľa § 23 ods. 1 zákona. Na splnenie oboch povinností má 6 mesiacov (do 31. júla 2017). Keďže v tomto prípade ide o osobu pôvodne zapísanú v registri KÚV (ÚVO), je od 1. februára 2017 automaticky zapísaná v registri partnerov verejného sektora. V praxi to znamená, že sú o nej do RPVS prevzaté údaje z registra KÚV (ÚVO) a takýto zápis je potrebné aktualizovať a doplniť o chýbajúce údaje do 6 mesiacov. To znamená, že prednosť má povinnosť podľa § 22 ods. 1. Splnením tejto povinnosti je zároveň splnená povinnosť podľa § 23 ods. 1, t.j. nevykonáva sa zmena zapísaných údajov a zároveň prvozápis údajov, ale len zmena.
V prechodnom období (od 1.2.2017 do 31.7.2017) môže takáto osoba prijímať nové verejné zdroje (napr. uzatvárať nové zmluvy nad limit, prijímať plnenia zo zmlúv nad limit), a to na základe toho, že je zapísaná v RPVS. U takejto osoby je daná v prechodnom období výnimka podľa § 11 ods. 3 zákona.
Ak nedôjde k splneniu týchto povinností, dôjde k ex offo výmazu osoby z registra, pričom štát môže prestať plniť zmluvu uzatvorenú pred 1. februárom 2017 alebo od nej odstúpiť (§ 23 ods. 2). V prípade zmlúv (nad limit) uzatvorených v prechodnom období, môže štát po ex offo výmaze osoby z registra prestať tieto zmluvy plniť podľa § 15 ods. 2, keďže u vymazanej osoby nie je možno overiť identifikáciu KÚV v súvislosti s plnením zo zmluvy. Zároveň táto osoba nemôže prijímať ďalšie verejné zdroje (napr. uzatvárať nové zmluvy), a to až do času riadneho zápisu do registra.
PRAKTICKÉ PRÍKLADY: Osoba je k 31. januáru 2017 zapísaná v registri KÚV (ÚVO) a má k 31. januáru 2017 so štátom uzavretú len zmluvu pod zákonný limit.
Táto osoba má povinnosť pre-registrácie podľa § 22 ods. 2 zákona. Na splnenie tejto povinnosti má 6 mesiacov (do 31. júla 2017). Keďže v tomto prípade ide o osobu pôvodne zapísanú v registri KÚV (ÚVO), od 1. februára 2017 je automaticky zapísaná v registri partnerov verejného sektora. V praxi to znamená, že sú o nej do RPVS prevzaté údaje z registra KÚV (ÚVO) a takýto zápis je potrebné aktualizovať a doplniť o chýbajúce údaje do 6 mesiacov.
Ak nedôjde k splneniu povinnosti pre-registrácie, dôjde k ex offo výmazu osoby z registra. V prípade zmlúv (nad limit) uzatvorených v prechodnom období, môže štát po ex offo výmaze osoby z registra prestať tieto zmluvy plniť podľa § 15 ods. 2, keďže u vymazanej osoby nie je možno overiť identifikáciu KÚV v súvislosti s plnením zo zmluvy. Zároveň táto osoba nemôže prijímať ďalšie verejné zdroje (napr. uzatvárať nové zmluvy), a to až do času riadneho zápisu do registra.
Výmazom z registra však nie je dotknuté trvanie zmluvného vzťahu pod zákonné limity, ktorý vznikol pred 1. februárom 2017.
PRAKTICKÉ PRÍKLADY: Osoba je k 31. januáru 2017 zapísaná v registri KÚV (ÚVO) a nemá so štátom uzavretú žiadnu zmluvu.
Ak sa však takáto osoba nemieni v budúcnosti uchádzať o verejné zdroje nad zákonné limity, má dve možnosti. Buď sa nechá vymazať z registra ešte pred 31. júlom 2017, na čo však potrebuje oprávnenú osobu alebo nevyvinie žiadnu aktivitu a k 1. augustu 2017 bude ex offo vymazaná z registra podľa § 22 ods. 3.
V prechodnom období (od 1.2.2017 do 31.7.2017) môže takáto osoba prijímať nové verejné zdroje (napr. uzatvárať nové zmluvy nad limit, prijímať plnenia zo zmlúv nad limit), a to na základe toho, že je zapísaná v RPVS. U takejto osoby je daná v prechodnom období výnimka podľa § 11 ods. 3 zákona. To však neplatí v prípade, ak sa v prechodnom období zmenia údaje o konečnom užívateľovi výhod (pozri časť „Povinnosť identifikácie konečného užívateľa v prechodnom období“).
Nesplnenie povinnosti pre-registrácie má za následok výmaz osoby z registra a nemožnosť prijímať ďalšie verejné zdroje (napr. uzatvárať nové zmluvy) alebo o niektoré verejné licencie atď. V prípade zmlúv (nad limit) uzatvorených v prechodnom období, môže štát po ex offo výmaze osoby z registra prestať tieto zmluvy plniť podľa § 15 ods. 2, keďže u vymazanej osoby nie je možno overiť identifikáciu KÚV v súvislosti s plnením zo zmluvy. Zároveň táto osoba nemôže prijímať ďalšie verejné zdroje (napr. uzatvárať nové zmluvy), a to až do času riadneho zápisu do registra.
PRAKTICKÉ PRÍKLADY: Osoba nie je k 31. januáru 2017 zapísaná v registri KÚV (ÚVO) a má k 31. januáru 2017 so štátom uzavretú aspoň jednu zmluvu nad zákonný limit.
Táto osoba má povinnosť dodatočnej registrácie podľa § 23 ods. 1 zákona. Na splnenie tejto povinnosti má 6 mesiacov (do 31. júla 2017). Keďže v tomto prípade ide o osobu pôvodne nezapísanú v registri KÚV (ÚVO), povinnosť dodatočnej registrácie sa vykonáva ako prvozápis.
V prechodnom období (od 1.2.2017 do 31.7.2017) môže takáto osoba prijímať verejné zdroje len zo zmlúv uzatvorených pred 1. februárom 2017. Bez vykonania registrácie však nemôže od 1. februára 2017 uzatvárať nové zmluvy nad zákonné limity.
Nesplnenie povinnosti dodatočnej registrácie má za následok vznik oprávnenia štátu neplniť zmluvy uzatvorené pred 1. februárom 2017 a právo štátu odstúpiť od týchto zmlúv.
PRAKTICKÉ PRÍKLADY: Osoba nie je k 31. januáru 2017 zapísaná v registri KÚV (ÚVO) a má k 31. januáru 2017 uzavretú so štátom zmluvu pod zákonný limit, prípadne žiadnu zmluvu.
Táto osoba nemá povinnosť dodatočnej registrácie.
Ak sa však takáto osoba mieni v budúcnosti uchádzať o verejné zdroje nad zákonné limity, tak si musí zabezpečiť svoj zápis do registra.

References: § 2
 § 2
 § 42
 § 3
 § 2
 § 2
 § 2
 § 2
 § 4
 § 12
 § 4
 § 4
 § 6
 § 12
 § 8
 § 4
 § 4
 § 6
 § 12
 § 8
 § 2
 § 11
 § 11
 § 13
 § 19
 § 116
 § 19
 § 19
 § 19
 § 13
 § 6
 § 6
 § 6
 § 6
 § 6
 § 6
 § 9
 § 11
 § 11
 § 11
 § 11
 § 6
 § 4
 § 4
 súd 
 § 19
 § 12
 § 13
 § 13
 § 12
 § 4
 § 9
 § 19
 § 12
 § 13
 § 10
 § 23
 § 11
 § 10
 § 23
 § 259
 § 221
 § 225
 § 259
 § 5
 § 259
 § 225
 § 21
 § 221
 § 42
 § 11
 § 182
 § 13
 § 23
 § 2
 § 22
 § 4
 § 22
 § 23
 § 22
 § 23
 § 11
 § 15
 § 22
 § 15
 § 22
 § 11
 § 15
 § 23